Il-Ħadd, 7 t'April 2019: Dun Mikiel Attard, l-ewwel iben fost għaxart aħwa minn familja ta' bennej min-Nadur Għawdex, nhar it-12 ta' April 1959 ġie ordnat saċerdot mill-Isqof ta' Għawdex Mons. Ġużeppi Pace fil-Katidral tal-Assunta, flimkien ma' sitt saċerdoti oħra. Fil-ħajja saċerdotali tiegħu dejjem wera ħeġġa partikolari għall-appostolat, dedikazzjoni kbira għat-talb, determinazzjoni soda fl-għażliet tiegħu, entużjażmu ferrieħi għall-aġġornament tat-tagħlim tal-Konċilju Vatikan II, ħbiberija sinċiera ma' ħutu s-saċerdoti kollha, akkumpanjament siewi lis-seminaristi fil-formazzjoni tagħhom, imħabba kbira lejn il-missjoni, u rassenjazzjoni qaddisa fil-marda tiegħu fl-aħħar snin ta' ħajtu. Dan kollu għamel lil Dun Mikiel qassis "ġawhra" tal-kleru Għawdxi, kif iddeskrivieh l-Isqof Nikol Ġ. Cauchi fil-funeral tiegħu, nhar it-2 ta' Awwissu 2004, quddiem 115-il saċerdot konċelebrant u folla kbira ta' ħafna fidili fil-Bażilika tan-Nadur. Minn meta miet, Dun Mikiel dejjem kellu fama ta' qdusija, tant li l-Isqof ta' Għawdex Mons. Mario Grech, wara biss sitt snin minn mewtu (01-11-2010), fuq talba ġenerali tal-kleru waqqaf il-Proċess kanoniku tal-Beatifikazzjoni u l-Kanonizzazzjoni tiegħu. Biex jitfakkar is-sittin anniversarju tal-Ordinazzjoni saċerdotali tal-Qaddej ta' Alla Dun Mikiel Attard, se jsiru tliet ċelebrazzjonijiet: • l-Isqof Mario Grech se jmexxi Konċelebrazzjoni djoċesana, nhar is-Sibt 6 ta' April, fis-6.30pm, fis-Santwarju Nazzjonali Ta' Pinu, li kien tant għażiż għal Dun Mikiel; • nhar il-Ġimgħa 12 ta' April, il-ġurnata tal-anniversarju, se ssir quddiesa fi tmiem il-Pellegrinaġġ tad-Duluri, fil-Bażilika ta' San Pietru u San Pawl, in-Nadur, fis-7.00pm; • l-għada s-Sibt 13 ta' April, fid-9.00am, l-Isqof se jiċċelebra quddiesa oħra fuq il-qabar ta' Dun Mikiel, fil-Kappella taċ-Ċimiterju l-qadim tan-Nadur. Inkomplu nitolbu lill-Mulej biex bl-interċessjoni ta' dan il-Qaddej ta' Alla naqilgħu l-grazzji li neħtieġu, u nittamaw li ma ndumux ma narawh mgħolli għad-dinjità tal-altari bħala barka għad-Djoċesi tagħna u għall-Knisja.
Iċċelebrat is-60 anniversarju mill-Ordinazzjoni presbiterali tal-Qaddej ta' Alla Dun Mikiel Attard